1. ปัจจัยความเสี่ยง

ปัจจัยความเสี่ยงที่อาจเกิดขึ้นได้และมีผลกระทบต่อบริษัทฯ มีดังนี้

1. ความเสี่ยงด้านการแข่งขันและการเปิดเสรีธุรกิจประกันภัย

1. การแข่งขันจากผู้ประกอบการเดิม

ในปัจจุบัน ธุรกิจประกันวินาศภัยมีการแข่งขันที่รุนแรงมากในเรื่องราคา
มีการนำกลยุทธ์การตลาดทุกรูปแบบออกมาใช้ เพื่อรักษาหรือช่วงชิงส่วนแบ่งตลาดของตนเองไว้
ได้แก่ การกำหนดอัตราเบี้ยประกันภัยที่ต่ำ การเพิ่มผลประโยชน์ให้นายหน้า
การเสนออัตราเบี้ยประกันภัยในอัตราที่ต่ำและไม่คุ้มกับความเสี่ยงภัย
ซึ่งในระยะยาวแล้วจะสร้างผลกระทบในวงกว้างต่อธุรกิจประกันวินาศภัยทั้งระบบ

2. การแข่งขันจากผู้ประกอบการใหม่

ผู้ประกอบการรายใหม่จะเข้ามาพร้อมกับความรู้และเทคโนโลยี และฐานการเงินที่แข็งแกร่ง

อย่างไรก็ตาม บริษัทฯได้เตรียมพร้อมสำหรับการแข่งขันดังกล่าวมาโดยตลอด
โดยพิจารณาอัตราค่าเบี้ยประกันภัยที่คุ้มกับความเสี่ยง บริษัทฯ
มุ่งเน้นการให้บริการที่เหนือความพอใจต่อลูกค้าและผู้เอาประกันภัย
โดยการให้การบริการที่รวดเร็วและยุติธรรมต่อลูกค้าทุกรายอย่างเสมอภาค นอกจากนี้ บริษัทฯ
ยังสนับสนุนและส่งเสริมให้พนักงานพัฒนาตนเอง
สร้างวัฒนธรรมองค์การให้เป็นองค์การแห่งการเรียนรู้อยู่เสมอ
เพื่อยกระดับการทำงานให้เป็นมืออาชีพ เพื่อให้สามารถพิจารณารับประกันภัยที่เหมาะสม
และมีการให้บริการที่เป็นเลิศแก่ลูกค้าตลอดไป

2.  ความเสี่ยงจากการพิจารณารับประกันภัย

ความเสี่ยงจากการพิจารณารับประกันภัยคือ ความเสี่ยงที่จะเกิดภัยพิบัติต่างๆ ได้แก่
มหันตภัยซึ่งเกิดโดยธรรมชาติ หรือภัยที่เกิดจากความผิดพลาดของระบบต่างๆ
ตลอดจนการกระทำของบุคคลที่เกี่ยวข้อง ซึ่งเมื่อเกิดความเสียหายขึ้น บริษัทฯ
ต้องเป็นผู้รับผิดชอบจ่ายค่าสินไหมทดแทน

เพื่อลดความเสี่ยงดังกล่าว บริษัทฯ ได้จัดทำคู่มือการพิจารณารับประกันภัยไว้เป็นมาตรฐาน
มีการกระจายความเสี่ยงภัยที่เหมาะสม บริษัทฯ มีหน่วยงานที่จัดการความเสี่ยงภัย
โดยจะทำการสำรวจสถานประกอบการของลูกค้า
เพื่อจัดทำรายงานและให้ข้อเสนอแนะในการปรับปรุงภัย ให้แก่สถานประกอบการของลูกค้า
ตลอดจนให้คำปรึกษา ขณะที่ลูกค้ากำลังดำเนินการปรับปรุง หลังจากนั้นจะทำการสำรวจภัยอีกว่า
ลูกค้ามีการปรับปรุงตามคำแนะนำจนอยู่ในมาตรฐานทำให้ความเสี่ยงต่ำลง
และยังมีการกำหนดความรับผิดชอบส่วนแรกไว้ด้วย นอกจากนี้ บริษัทฯ
ยังใช้การประกันภัยต่อเป็นเครื่องมือในการพิจารณารับประกันภัยด้วย

3. ความเสี่ยงจากการประกันภัยต่อ

ในการประกอบธุรกิจประกันวินาศภัยจะมีการรับประกันภัยต่อ (Inwards Reinsurance)
และการเอาประกันภัยต่อ (Outwards Reinsurance) กับบริษัทประกันภัยทั้งในและต่างประเทศ
บริษัทฯ จะมีความเสี่ยงในด้านฐานะการเงินของบริษัทประกันภัยต่อ
หรือความเสี่ยงด้านงานประกันภัยที่มีความเสี่ยง

หน้า 4

สูง เพื่อลดความเสี่ยงดังกล่าว บริษัทฯ
จะทำการวิเคราะห์ฐานะการเงินและพิจารณาอันดับเครดิตของบริษัทประกันภัยต่อด้วย นอกจากนี้
ยังมีการทำประกันภัยต่อแบบความเสียหายส่วนเกินไว้เพื่อบริหาร ความเสี่ยง
กรณีเกิดภัยพิบัติขนาดใหญ่ด้วย

4. ความเสี่ยงในด้านการเก็บเงินค่าเบี้ยประกันภัย

ในการประกอบธุรกิจ บริษัทฯ จะส่งมอบกรมธรรม์ให้ผู้เอาประกันภัย ตัวแทน นายหน้าก่อน
และรับชำระค่าเบี้ยประกันภัยภายหลัง บริษัทฯ จึงมีความเสี่ยงที่อาจเก็บเงินไม่ได้
เนื่องจากผู้เอาประกันภัย ตัวแทน นายหน้า มีปัญหาทางการเงิน

เพื่อลดความเสี่ยงในด้านนี้ บริษัทฯ จึงกำหนดให้ตัวแทน นายหน้า
นำหลักทรัพย์หรือบุคคลมาทำสัญญาค้ำประกันในวงเงินเครดิตที่บริษัทฯ กำหนด
และมีการติดตามอย่างใกล้ชิด เพื่อไม่ให้ตัวแทน นายหน้า
ค้างเบี้ยประกันภัยเกินกว่าวงเงินที่ได้รับอนุมัติไว้
กรณีที่เก็บเงินไม่ได้จะปฏิบัติตามข้อบังคับของกรมการประกันภัย และจากการที่บริษัทฯ
ได้เข้มงวดในเรื่องดังกล่าว เบี้ยประกันภัยค้างชำระจะ คงค้างไม่เกิน 2 ปี
ในส่วนที่เกินจะเป็นกรณีที่กำลังฟ้องร้องตามกฎหมายและจะถูกตั้งเป็นหนี้สงสัยจะสูญ
ซึ่งคิดเป็นอัตราร้อยละ 2.6 ของเบี้ยประกันภัยค้างรับทั้งสิ้น

5. ความเสี่ยงด้านปฏิบัติการ

เป็นความเสี่ยงที่อาจเกิดขึ้นจากความผิดพลาดของบุคคล ระบบงาน หรือระบบเทคโนโลยี
สารสนเทศ หรืออาจเกิดจากระบบการควบคุมภายในไม่เพียงพอ อาจเกิดการทุจริต
ผลของความเสี่ยง ดังกล่าวอาจเป็นความเสียหายที่วัดค่าเป็นจำนวนเงินได้
หรือเป็นความเสียหายที่ไม่สามารถวัดมูลค่าเป็นตัวเงินได้ ได้แก่
ความเสียหายต่อภาพลักษณ์ชื่อเสียงอันดีงามของบริษัทฯ

เพื่อลดความเสี่ยงดังกล่าว สำนักตรวจสอบภายในของบริษัทฯ จะเป็นผู้ตรวจสอบการปฏิบัติงาน ทุก
ๆ ด้าน รวมทั้งการตรวจสอบระบบเทคโนโลยีสารสนเทศ เพื่อให้เกิดความถูกต้อง
และให้คำแนะนำในการปรับปรุงกระบวนการทำงาน หรือระบบงาน
เพื่อให้เกิดความเสี่ยงด้านปฏิบัติการให้อยู่ในระดับต่ำที่สุดที่บริษัทฯ ยอมรับได้
นอกจากนี้หน่วยงานทุกระดับในบริษัทฯ ยังถือเป็นภารกิจสำคัญที่จะต้องติดตาม ควบคุม
และประเมินผลด้านปฏิบัติการ เพื่อให้ความเสี่ยงด้านปฏิบัติการอยู่ในระดับที่ควบคุมได้

6. ความเสี่ยงจากการลงทุนในหลักทรัพย์

1. ความเสี่ยงจากปัจจัยภายนอก
โดยรวมแล้วการลงทุนในหลักทรัพย์จะมีความสัมพันธ์กับภาวะเศรษฐกิจ การเมือง สังคม
และการเงินของโลก ภูมิภาค และระดับประเทศ
รวมถึงการเปลี่ยนแปลงกฎหมายที่เกี่ยวข้องในประเทศ
สิ่งเหล่านี้ล้วนแต่มีผลกระทบต่อราคาหลักทรัพย์ และถือเป็นปัจจัยภายนอกที่กระทบต่อราคาหลักทรัพย์
และเป็นปัจจัยความเสี่ยงที่ไม่สามารถควบคุมได้ แต่อย่างไรก็ตามบริษัทฯ
ได้ติดตามข้อมูลข่าวสารด้านตลาดเงินตลาดทุนอย่างใกล้ชิด
เพื่อผสมผสานการลงทุนในหมวดอุตสาหกรรมต่างๆ ให้เหมาะสม และสอดคล้องกับภาวการณ์ต่างๆ
ที่เปลี่ยนแปลงไป

หน้า 5

2. ความเสี่ยงที่เกิดจากการเปลี่ยนแปลงราคาหลักทรัพย์ประเภทหุ้นทุน บริษัทฯ
จะให้ความสำคัญต่อปัจจัยพื้นฐานของหลักทรัพย์ ผลการดำเนินงาน
และฐานะการเงินของผู้ออกหลักทรัพย์เป็นสำคัญ
และเน้นการลงทุนระยะยาวเพื่อหลีกเลี่ยงความผันผวนของราคา
แต่มุ่งเน้นไปที่ผลการดำเนินงานและฐานะการเงินของผู้ออกหลักทรัพย์เป็นสำคัญ

3. ความเสี่ยงจากการลงทุนในตราสารหนี้

 การลงทุนในตราสารหนี้มีความเสี่ยงที่อาจเกิดขึ้นได้ดังนี้

1.  ความเสี่ยงจากการเปลี่ยนแปลงของราคาตราสารหนี้ เนื่องจากอัตราดอกเบี้ยมีแนวโน้ม

  ที่จะปรับตัวสูงขึ้นเมื่อดอกเบี้ยปรับตัวสูงขึ้น ราคาตราสารหนี้จะลดลง
  เพื่อหลีกเลี่ยงความเสี่ยงดังกล่าว บริษัทฯ จึงกำหนดกลยุทธ์การลงทุน
  โดยให้อายุเฉลี่ยของตราสารหนี้สั้น
  เพื่อไม่ให้มูลค่าเงินลงทุนผันผวนตามตลาดและลดโอกาสที่จะเกิดผลขาดทุนในภาวะที่อัตราดอกเบี้ยปรับตัวสูงขึ้น

2.  ความเสี่ยงด้านการผิดนัดชำระหนี้เกิดจากการที่ผู้ออกตราสารหนี้ไม่สามารถชำระ

ดอกเบี้ยและเงินต้นได้ เพื่อหลีกเลี่ยงความเสี่ยงนี้ บริษัทฯ จะเน้นลงทุนใน ตราสารหนี้ที่

ผู้ออกมีคุณภาพสูง มีอันดับเครดิตที่ดี

3.3 ความเสี่ยงในด้านสภาพคล่อง ถึงแม้ว่าบริษัทฯจะเน้นลงทุนในตราสารหนี้ในระยะ
ยาวก็ตาม บริษัทฯ ตระหนักถึงสภาพคล่องของหลักทรัพย์นั้นๆ ด้วยว่า หากมีกรณี
ที่บริษัทฯ ต้องขายก่อนครบกำหนดต้องมีตลาดรองรับ ดังนั้นในการพิจารณาการ
ลงทุนในครั้งแรก บริษัทฯ จะพิจารณาด้วยว่าตราสารที่จะลงทุนมีตลาดรอง รองรับด้วย

7. ความเสี่ยงจากการลงทุนโดยการให้กู้ยืม

ในการให้กู้ยืมแก่บุคคลภายนอก โดยมีหลักทรัพย์มาจดทะเบียนจำนองเป็นประกันนั้น บริษัทฯ
มีความเสี่ยงที่ลูกหนี้เงินกู้ยืมจะไม่สามารถจ่ายคืนเงินกู้ยืมได้ หรือประพฤติผิดสัญญากู้ บริษัทฯ
ตระหนักถึงความเสี่ยงดังกล่าว จึงได้กำหนดขอบเขตความรับผิดชอบ
และระเบียบวิธีปฏิบัติการให้กู้ยืมเงินและการทำนิติกรรม
เพื่อให้ผู้ที่เกี่ยวข้องยึดถือเป็นแนวทางในการปฏิบัติงาน บริษัทฯ
กำหนดกระบวนการพิจารณาและอนุมัติเงินกู้ให้สอดคล้องกับความต้องการใช้เงินกู้ของลูกค้าแต่ละราย
จะกำหนดเงื่อนไขการผ่อนชำระและอัตราดอกเบี้ยให้ตรงกับกระแสเงินและความเสี่ยงของลูกค้าแต่ละราย
ในด้านหลักประกัน บริษัทฯ จะต้องมีหลักประกันที่เพียงพอกับมูลหนี้ ที่สำคัญอีกประการหนึ่ง บริษัทฯ
มุ่งเสริมสร้างวัฒนธรรมการทำงานและปลูกฝังให้พนักงานมีจรรยาบรรณในการปฏิบัติงานด้านเงินกู้ยืมที่ดี

  หน้า 6